སྐྱོར་མོ་ལུང་

མཚན་རྒྱས་པར་སྐྱོར་མོ་ལུང་དགའ་ལྡན་ཆོས་འབྱོར་གླིང་ཞེས་ཞུ། གཞོང་པ་ལྷ་ཆུའི་བྱང་ངོས་སུ་སྤྱི་ལེ་གཅིག་ཙམ་གྱི་ས་ན་དགོན་དེ་མཇལ་རྒྱུ་ཡོད། སྐྱོར་མོ་ལུང་ཞེས་པ་ནི། སྔོན་གནས་དེར་ཆུ་ཉེན་གྱི་རག་སྐྱོར་ཆེན་པོ་ཞིག་ཡོད་པས་སྐྱོར་མོ་ལུང་དང་། ཡང་དུག་ཀྱི་ཀུ་ཨ་ཡོ་ཞེས་པས་གཏུམས་ནས་ཡོད་པས་ཀྱི་གུ་ལུང་ཞེས་དང་། ཡང་བསྟན་པ་སྐྱོར་བའི་སྐྱོར་མོ་ལུང་སོགས་གསུང་སྲོལ་མི་འདྲ་བ་ཡོད། དེའང་གུ་རུ་རིན་པོ་ཆེ་སྟོད་ལུང་ནང་ནས་མར་ཕེབས་སྐབས་ལྷ་འཕྲང་གདོང་ཞེས་པ་དེ་རི་བྱད་མི་ལེགས་པར་གཟིགས་ནས་རི་དེའི་གཉའ་གནོན་པའི་ཆེད་རི་སྟེང་ནས་མར་ཕེབས་དུས་ད་ལྟའི་དགོན་པ་ཆགས་ཡུལ་དུ། མ་འོངས་པ་ན་གནས་འདིར་དགོན་པ་ཆེན་པོ་ཞིག་ཆགས་འོང་གསུངས་པ་ལྟར་རྗེས་སུབཀའ་གདམས་པའི་བླ་མ་སྦལ་ཏི་དགྲ་བཅོམ་པ་ཁུ་སྟོན་བརྩོན་འགྲུས་དབང་ཕྱུག་གིས་དུས་རབས་བཅུ་གཅིག་པའི་ནང་ཐོག་མར་བེ་སྨད་ར་མོ་ཆེ་ལ་དགོན་ཞིག་བཏབ་ནས་དགེ་འདུན་མང་པོ་འདུས། དེ་ནས་སྟག་ལུང་བྲག་ཏུ་རི་ཁྲོད་ཆུང་ངུ་ཞིག་ཀྱང་བཏབ་གནང་མཛད། དེ་ནས་རིམ་བཞིན་སྐྱོར་མོ་ལུང་དགོན་ཕྱག་བཏབ་གནང་ནས་རིམ་བཞིན་ཚོགས་ཆེན་གཅིག་དང་། གྲྭ་ཚང་གསུམ་སྟེ་འཁྱམ་པ་གྲྭ་ཚང་། ཕུ་ཁང་གྲྭ་ཚང་། མཚན་ཉིད་གྲྭ་ཚང་བཅས་གསུམ་ཡོད། སྦ་རི་དགྲ་བཅོམ་པའི་རྣམ་སྤྲུལ་མངའ་རིས་རིན་པོ་ཆེ་སྟེ་ངག་དབང་དཔལ་ལྡན་བློ་བཟང་ཆོས་རྒྱལ་བར་སྐུ་ཕྲེང་༡༣ཙམ་བྱུང་པའི་སྦྱིན་བདག་བདག་མོ་བསོད་ནམས་པད་འཛོམས་ཀྱིས་རྗེ་རིན་པོ་ཆེའི་བཀའ་བཞིན་བཞེངས་པའི་གསེར་ཟངས་ཀྱི་ཚེ་དཔག་ལྷ་དགུ་ཕྱག་ན་ལྷུང་གཟེད་རེ་བཞེས་པ་ཐོག་སོ་གཉིས་ལྡན་གྱི་གཙོ་སྐུའི་གཟུངས་སུ་སངས་རྒྱས་ཆོས་འཕགས་ཀྱི་རྣམ་སྦྱར་བཞུགས་པ་དང་། པཎ་ཆེན་བསོད་གྲགས་ཀྱི་སྐུ་དམར་གདུང་བཞུགས་པའི་ཤིང་གི་གདུང་རྟེན། གསེར་དངུལ་ལས་བྲིས་པའི་བཀའ་འགྱུར། འདུ་ཁང་ནང་གསེར་ཟངས་ཀྱི་ཐུབ་དབང་དང་ཇོ་བོ་སོགས་མི་ཚད་ལྷག་དང་། དགོན་དེ་དང་ཉེ་བའི་མ་བུ་དགོན་ཞེས་པའི་ཇོ་དགོན་ནས་སྤྱན་དྲངས་པའི་ཛྷིཀྵིམ་དང་། རྒྱ་གར་ཤར་ནུབ་ཀྱི་ལི་མའི་སྐུ་བརྙན་སྣ་ཚོགས། ལྟག་ཏུ་ཀ་བ་མིང་ཅན་བཞི་ཞེས་སྤེན་མའི་ཀ་བ་དང་། རམ་པའི་ཀ་བ། ཀ་བ་ཐེག་ཆེན་ལྡན་པ། ཏིང་འཛིན་ཀ་བ་ཞེས་རྗེ་ཙོང་ཁ་པ་ཀ་བ་དེར་སྐུ་རྒྱབ་བརྟེན་ནས་ཏིང་འཛིན་དུ་བཞུགས་པ་བཅས་དང་། ཀ་བ་དེའི་ཁྲིས་སུ་རྒྱ་དངུལ་གྱི་རྗེ་ཙོང་ཁ་པའི་སྐུ་བརྙན་མི་ཚད་མ་ཟིན་ཙམ་ཞིག་ཀྱང་ཡོད། འོན་ཀྱང་དུས་ཤིག་ན་དགོན་དེ་ཉམས་ཆགས་བྱུང་སྟབས་ཏིང་འཛིན་ཀ་བའང་རྩེ་ཕོ་བྲང་གི་གསེར་སྡོང་འཛམ་གླིང་རྒྱན་ཅིག་ནང་ཕུལ་ཞེས་གསུངས། འདུ་ཁང་ཡང་སྟེང་ཚེ་དཔག་ལྷ་ཁང་ཞེས་ཞལ་རས་ལྷ་ཁང་ནང་རྗེ་ཙོང་ཁ་པས་འཕན་པོ་བཀོག་སྐྱིད་ནས་བཀོག་གནང་བའི་ཚེམས་བཞུགས་པའི་མཆོད་རྟེན་མཐོ་གང་ལྷག་ཙམ་ཞིག་ཀྱང་ཡོད། རྗེ་ཙོང་ཁ་པའང་དགོན་དེར་སྒྲིག་བཞུགས་གནང་བ་དང་དགའ་གདོང་ལའང་སྒྲིག་འཛིན་གནང་སྟེ་འདུལ་བའི་སྐོར་མཁན་ཆེན་ཤ་མེད་ཀྱི་མདུན་ནས་དང་། དབུ་མའི་སྐོར་བླ་མ་དབུ་བ་མ་ལས་གསན་ཞེས་གསུངས། གཞན་ཡང་གྲྭ་ཚང་ཁག་ལའང་དེ་འཚམས་ཀྱི་རྟེན་ཇི་སྙེད་ཅིག་བཞུགས་སུ་གསོལ་ཡོད།
ད་ལྟ་འཁྱམས་པ་གྲྭ་ཚང་ཉམས་གསོ་གནང་བའི་ནང་འཇིམ་གྱི་དུས་གསུམ་སངས་རྒྱས་དང་། དེའི་གཡས་སུ་ཁུ་རྔོག་འབྲོམ་གསུམ་དང་རྗེ་དུ་ཁ་མ། གཡོན་དུ་གསང་འདུས། སྒྲོལ་ལྗང་། ཕྱག་རྡོར་སོགས་མི་ཚད་མ་གསར་བཞེངས་གནང་བ་དང་། ལྡེབས་རིས་རྙིང་མ་མང་པོ་མཇལ་རྒྱུ་ཡོད།